
ES fondu projekti apstiprināti par 55% no piešķirtā finansējuma Latvijai
Otrdien, 18. maijā, Ministru kabineta (MK) sēdē Finanšu ministrija (FM) informēja valdību par Eiropas Savienības (ES) fondu apguvi līdz šā gada 1. maijam, ziņojot, ka ES fondu projekti apstiprināti par aptuveni 1,8 miljardiem latu jeb 55% no visa ES fondu piešķīruma Latvijai. 

Līdz aprīļa beigām līgumi par projektu īstenošanu noslēgti 1,5 miljardu latu apmērā, kas ir 48% no ES fondu piešķīruma, savukārt no Eiropas Komisijas saņemtas atmaksas 18,8% apmērā, tādējādi Latvija joprojām ir viena no līderēm (3. vietā) starp 12 jaunajām ES dalībvalstīm EK veikto atmaksu griezumā.

Tāpat FM atgādināja, ka valsts budžetā 2010. gadā ES fondu īstenošanai paredzēti 417 miljoni latu un ka šis finansējuma apjoms neaptver visu projektu īstenošanai nepieciešamo apjomu. Lai  uzsāktu un turpinātu īstenot visus projektus atbilstoši plānotajam valsts budžetā nepieciešami vēl papildu līdzekļi. Finansējuma iztrūkuma apstākļos valdība un īpaši FM strādā vairākos virzienos, lai to risinātu. 

Līdz ar to ir ievērojami pastiprināta fiskālā uzraudzība un kontrole par ES fondu savlaicīgu apguvi un budžetā paredzētā finansējuma savlaicīgu izlietošanu (budžeta izdevumu un ieņēmumu plāna izpildi). Uzraudzības un kontroles pasākumu mērķis ir veicināt maksimāli strauju finansējuma apguvi, radot iespēju izlietotos līdzekļus pēc iespējas ātrāk deklarēt EK un atgūt valsts budžeta ieņēmumos, kā arī operatīvi identificēt jomas, kurās pastāv risks neiztērēt visus atvēlētos budžeta resursus, lai varētu tos pārdalīt uz projektiem tajos sektoros, kas kuros finansējums patiešām ir nepieciešams. 
Vienlaikus ir veikti arī pasākumi, kas ļauj ministrijām elastīgāk operēt ar sev piešķirtajiem budžeta līdzekļiem un veikt iekšējās resursu pārdales gadījumos, kad tās pārziņā esošajos projektos vai aktivitātēs veidojas finansējuma ietaupījumi, kurus var izlietot citos projektos vai aktivitātēs. 

Detalizētāku informāciju par ES fondu apguves rādītājiem skatīt ES fondu mājas lapā: http://www.esfondi.lv/page.php?id=909. 

